1.Réamhrá

Le Rialachán (CE) Uimh. 2007/2004 ón gComhairle , lenar bunaíodh an Ghníomhaireacht Eorpach um an nGarda Teorann agus Cósta (an ‘Ghníomhaireacht’), dá dtagraítear mar Frontex go coitianta (faoin ainm an Ghníomhaireacht Eorpach chun Comhar Oibríochtúil a Bhainistiú ag Teorainneacha Seachtracha Bhallstáit an Aontais Eorpaigh), rinneadh foráil go bhféadfaidh an Ghníomhaireacht ‘comhoibriú le húdaráis na dtríú tíortha atá inniúil in ábhair a chumhdaítear leis an Rialachán seo faoi chuimsiú na socruithe oibre a tugadh chun críche leis na húdaráis sin, i gcomhréir le forálacha ábhartha an Chonartha.’ Tá an fhoráil chéanna i Rialachán (AE) 2016/1624 , a tháinig in ionad Rialachán (CE) Uimh. 2007/2004 ón gComhairle in 2016, agus ceanglaítear ann go mbeadh na socruithe ‘i gcomhréir le dlí agus beartas an Aontais.’ Faoi láthair tá 18 socrú oibre i bhfeidhm le húdaráis bainistithe teorainneacha stát nach Ballstáit iad , agus seachas dhá cheann acu , dréachtaíodh iad faoi chuimsiú Rialachán (CE) Uimh. 2007/2004 ón gComhairle.

2.Comhar le hÚdaráis Tríú Tír

In 2019, tháinig Rialachán (AE) 2019/1896 i bhfeidhm, ar a dtugtar an Rialachán maidir leis an nGarda Teorann agus Cósta Eorpach (an ‘Rialachán’). Faoin Rialachán, ‘féadfaidh an Ghníomhaireacht oibriú i gcomhar le húdaráis tríú tíortha atá inniúil ar ábhair a chumhdaítear leis an Rialachán seo a mhéid is gá chun a cuid cúraimí a chomhlíonadh.’ Agus í ag dul i gcomhar i húdaráis tríú tír, ní mór don Ghníomhaireacht gníomhú faoi chuimsiú bheartas gníomhaíochta seachtraí an Aontais, agus é sin a dhéanamh agus tacaíocht aici ó thoscaireacht an Aontais agus ó aon mhisean agus oibríocht ábhartha de chuid an Chomhbheartais Slándála agus Cosanta, agus i gcomhar leo. Leis an Rialachán, iarrtar ar an nGníomhaireacht gníomhú faoi chuimsiú na socruithe oibre a thugtar i gcrích leis na húdaráis tríú tír ar ábhair ‘a bhfuil baint acu le bainistiú an chomhair oibríochtúil’ Ní mó do na socruithe oibre raon feidhme, cineál agus cuspóir an chomhair a shonrú.

Sular féidir leis an nGníomhaireacht tús a chur le caibidlíocht fhoirmiúil ar shocrú oibre, ní mór don Choimisiún formheas a thabhairt di. Sular féidir socrú oibre a thabhairt i gcrích, ní mór do bhord bainistíochta na Gníomhaireachta é a fhormheas. Maidir le tograí le haghaidh cinntí ag an mbord bainistíochta maidir le socruithe oibre le tríú tíortha, is gá do chomhaltaí an bhoird bainistíochta a dhéanann ionadaíocht thar ceann na mBallstát atá i gcomharsanacht an tríú tír sin vótáil i bhfabhar a nglactha. Ar deireadh, ní mór don Ghníomhaireacht a chur ar fáil do Pharlaimint na hEorpa ‘faisnéis mhionsonraithe a mhéid a bhaineann leis na páirtithe sa socrú oibre agus an t-inneachar atá beartaithe dó’ agus ceanglaítear uirthi socruithe oibre a chur ar fáil don phobal ar a tionscnamh féin.

3.Samhail-Shocrú Oibre

Leis an Rialachán, iarrtar ar an gCoimisiún samhail-shocrú oibre a tharraingt suas tar éis dó dul i gcomhairle leis an nGníomhaireacht, le Gníomhaireacht an Aontais Eorpaigh um Chearta Bunúsacha, leis an Maoirseoir Eorpach ar Chosaint Sonraí agus le haon chomhlacht, oifig nó gníomhaireacht ábhartha eile de chuid an Aontais. Sa tsamhail sin, ní mór go n-áireofaí forálacha a bhaineann le coimircí i dtaca le cearta bunúsacha agus cosaint sonraí.

Dá bhrí sin, tá na forálacha sonracha seo a leanas sa tsamhail:

-In Airteagal 1, foráiltear maidir le raon feidhme an tsocraithe oibre, lena n-áirítear comhar oibríochtúil a fhorbairt de réir a chéile i dtreo comhpháirtíocht inbhuanaithe oibríochtúil i réimse an bhainistithe chomhtháite teorainneacha;

-In Airteagal 2, tugtar tuairisc ar chuspóir an tsocraithe oibre, is é sin cur chun feidhme éifeachtach an bhainistithe chomhtháite teorainneacha a chur chun cinn, na teorainneacha seachtracha a chosaint agus cur chun feidhme an fhillte a éascú;

-In Airteagal 3, tugtar an raon leathan cineálacha comhair oibríochtúil a d’fhéadfadh a bheith ann idir na taobhanna;

-In Airteagal 4, áirithítear go n-urramaítear cearta bunúsacha ina n-iomláine i gcónaí i ndáil le cur i bhfeidhm an tsocraithe oibre agus déantar foráil ann d’oifigeach um chearta bunúsacha agus do lucht faireacháin ar chearta bunúsacha na Gníomhaireachta chun an urraim sin a áirithiú;

-In Airteagal 5, ceadaítear do na taobhanna faisnéis a mhalartú, a chomhroinnt nó a scaipeadh laistigh de chreat EUROSUR faoi théarmaí atá le cur i gceangal leis an socrú;

-In Airteagal 6, rialaítear malartú faisnéise íogaire neamh-rúnaicmithe agus cuirtear bac ar mhalartú faisnéise rúnaicmithe gan socrú riaracháin ar leithligh a bheith tugtha i gcrích idir an Ghníomhaireacht agus an tríú tír;

-In Airteagal 7, tá forálacha maidir le faisnéis a fhaightear faoin socrú seo a tharchur ar aghaidh agus maidir le rúndacht iomchuí na faisnéise sin;

-In Airteagal 8, liostaítear na rialacha maidir le próiseáil agus cosaint sonraí pearsanta;

-In Airteagal 9, déantar foráil go gcuirfidh an tríú tír comhlachtaí ábhartha an Aontais ar an eolas go réamhghníomhach i gcás ina bhfaigheann sí amach faoi líomhaintí calaoise, éillithe nó gníomhaíochtaí neamhdhleathacha eile a d’fhéadfadh difear a dhéanamh do leasanna an Aontais Eorpaigh;

-In Airteagal 10, ceadaítear do na Taobhanna teacht ar chomhaontú maidir le pleananna comhair agus comhordaitheoirí a ainmniú chun an socrú oibre a chur chun feidhme;